Auschwitz-overlevende ber Obama sikre Syria-flyktninger
ARTIKKELEN ER OVER TRE ÅR GAMMEL Eva Mozes Kor (81) ble verdenskjent som en talsmann for forsoning og tilgivelse, etter at hun, sammen med tvillingsøsteren, ble utsatt for medisinske eksperimenter av nazistene i Auschwitz da de var ti år gamle. 81-åringen er en ivrig bruker av det sosiale nettstedet Twitter, og i går rettet hun flere oppfordringer til den amerikanske presidenten. – For 70 år siden var jeg en barneflyktning, det var grusomt. Idag ser jeg syriske barneflyktninger. Det river meg i hjertet. Be president Obama om sikkerhetssoner, skriver Kor. Hele historien om Eva Mozes Kor: – Jeg var Dr. Mengeles forsøkskanin (VGPluss) – Be president Obama opprette sikkerhetssoner for å hjelpe syriske flyktninger. Jeg vet hvordan det er å sulte, gjør du? skriver hun videre.Da VG møtte Eva Mozes Kor i vinter fortalte hun at hun bruker Twitter som en plattform for å nå unge mennesker. – Det er veldig fint hvordan man kan påvirke og holde kontakten med mennesker fra hele verden. Jeg elsker Twitter, erklærte hun. Særlig aktiv var hun i forbindelse med rettssaken mot tidligere Auschwitz-regnskapsfører Oskar Gröning (94) i april i år. Han ble i sommer dømt for medvirkning til folkemord. Nå er det USAs president hun forsøker å nå gjennom sosiale medier.Det er Tyrkia som har vært den sterkeste pådriveren for såkalte sikkerhetssoner i Syria, garantert av internasjonale parter. I sommer skal det ha vært konkrete diskusjoner mellom USA og Tyrkia om å opprette sikre områder, ifølge New York Times og Washington Post. – Målet er å etablere en IS-fri-sone og sikre mer sikkerhet og stabilitet langs Syrias nordvestlige grense til Tyrkia, sa en kilde ved Obamas administrasjon til avisen. Kort tid etter kom avkreftende meldinger fra amerikanske myndigheter, skriver Bloomberg: – Det vi prøver på er å utradere IS. Det er viktig at det ikke blir misforstått med opprettelse av sikkerhetssoner som kan merkes av på et kart eller med et veiskilt. Det er ikke det vi driver med, sa en kilde til avisen. Tyrkias statsminister Ahmet Davutoglu har gjentatte ganger bedt de internasjonale partene om å sikre områder i Syria hvor befolkningen er garantert mot luftangrep fra Assad, og angrep fra IS og andre terrororganisasjoner. Statsministeren sa i sin tale til FNs generalforsamling for tre uker siden at sikre områder inne i Syria er eneste måten å stanse noe av flyktningstrømmen fra det krigsherjede landet. Les mer: Alle VGs saker om Flyktningkrisen i Europa Mellom 2012 og september 2015 har USA tatt imot 1854 flyktninger fra Syria. Til sammenligning tok Tyskland imot 92.991 syriske flyktninger i samme periode, skriver New York Times. Det neste året har USA lovet å ta imot 10.000 syriske kvoteflyktninger gjennom FN-systemet.
«Jeg vet hvordan det er å sulte», skriver Eva Mozes Kor (81) til den amerikanske presidenten. Hun ber Obama opprette sikkerhetssoner i Syria for å hjelpe barn som er på flukt i eget land.